Uitbuiting van vakansiegangers | Dion se gedagtes
« Reën en bestuurders
Geseënd aan almal »
Uitbuiting van vakansiegangers
November 19, 2010 deur Dion
Die jaar het soos vele ander voetsleep-stadig begin na 'n maand van sonskyn, rondlê, visvang, braai en koelte-kuiers. Tussen Maart en April het ons die vele vakansiedae geniet en verwonderd vir mekaar gesê: "Kan jy glo, dis al Paasnaweek!" Die koue hierdie jaar het sneeuberge, soetwyn en kaggelvure gebring en verwoede Oos-Kaapse windstorms na Oktober, en ewe skielik kan ons nou weer verwonderd na mekaar kyk en sê: "Kan jy glo, die Desember-vakansie is byna op ons!"
Winkel-eienaars sien Transvaalse-, Natalse- en Vrystaatse vakansiegangers wat die hele jaar gespaar het vir die wegbreek as lopende Rand-simbole, en het alreeds vroegtydig hulle pryse opgestoot in afwagting op die strome "buitelandse" inkomste. Ek verstaan nie die denkwyse nie; sekerlik sal hulle meer geld verdien as hulle meer goedere verkoop juis omdat hulle pryse billik is? En wat dan van die plaaslike inwoners? Vir die maande van Desember en 'n gedeelte van Januarie moet hulle skielik 30 na 50% meer vir aankope betaal.
Moet my nie verkeerd verstaan nie – ek het niks teen die toeriste nie, al is hulle so bleek, praat snaaks, ry stadig en dink almal moet net spring as hulle die beursie oopmaak. Ten spyte van dit als is hulle heel aangename mense. In hierdie skrywe vind ek myself eintlik in hulle kraal; ek het 'n probleem met hulle uitbuiting deur vakansiedorpe wat deur die jaar normaal handel dryf en genoeg inkomste verdien, en dan ewe skielik gedurende vakansiemaande oornag ryk wil word. My eie "dorpie by die see" ingesluit.
Die winkels is nie die enigste skuldiges nie. Skielik oornag betaal ons nou R 15 per kaartjie meer om na 'n fliek te gaan kyk. Na Januarie sal dit weer terugkeer na normaal.
My mening is dus: hou die pryse ten minste dieselfde. Mense kan selfs laer pryse op hul goedere plaas. Daar gaan soveel meer mense na die goed kyk en verkope sal tien-teen-een verdubbel of verdrie-dubbel as pryse meer billik is. Ek sê ook nie dat plaaslike inwoners bevoorreg moet word nie, maar moet hulle darem nou nie verontreg nie. En moet nie die vakansiegangers uitbuit nie. Hulle sal volgende keer êrens anders gaan vakansie hou waar dinge meer bekostigbaar is.
Aan die vele vakansiegangers wat ons dus gaan kom besoek: julle is welkom en ek hoop julle het 'n heerlike vakansie. Kyk maar net wyd uit vir die geldmakers en moenie sommer iets koop voordat jy plaaslike vriende of familie gevra het waar die beste plekke is om inkopies te doen nie.
op November 19, 2010 at 1:21 nm | Antwoord ekisanna
Wat my altyd opval is hoedat die vakansiegangers uit die stad altyd die "blink" winkels bespring en dan lag ons maar net, want ons weet, dis einlik in die alledaagse ou winkeltjies waar die winskopies is. Hier op Naboom het ons byvoorbeeld 'n baie "blink" Friendly en 'n ou afgeleefde (of so sal dit vir die stadsmens lyk) Spar. Ons almal weet dat Spar se pryse juis laag bly omdat hulle nie miljoene aan "window dressing" spandeer nie en ons koop maar by ons ou verkrapte winkeltjie en lag al die pad bank toe. Dieselfde met die groentewinkels. Fruit and Veg lyk mooi en modern (??), maar dit is by Pop In waar die beste en goedkoopste te kry is. So vakansiegangers, kyk bietjie rond voordat jy koop. Hou die plaaslikes dop, en volg hulle voorbeeld as jy jou vakansierandjie wil rek.
op November 26, 2010 at 8:21 vm | Antwoord Dion
Baie goeie raad, dankie Anna.
op November 19, 2010 at 3:07 nm | Antwoord Skoor
D, dit steek my so dwars ini krop, ek haal sommer deur my elmboe asem so uit proporsie raak en van viesgeite!
Ek haat en verafsku besighede wat mense so uitbuit. Besef hulle nie dat die paar rand wat hulle maak uit skelm wees, baie meer kan wees as daai mense terugkom na eerlike en billike produkte jaar na jaar nie??
YUK, ek spoeg op hulle stoepe man. Dis laag en gemeen en SKELM!!!!
Geniet enige breuk wat jou kant toe kom, en travel safe mater!
op November 26, 2010 at 8:23 vm | Antwoord Dion
Yip, het jy al daardie e-mail gesien – 'n spotprentjie van Noag se ark met die houtkapper wat orals gate pik? "There will always be an asshole…" In die geval, die uitbuiters.
op November 23, 2010 at 2:57 nm | Antwoord Sonlig
Ek dink nie dit gaan oor die vakansiegangers nie. Dis 'n Kersfees-ding. Hulle weet mos mense spandeer meer op luukshede en ontspanning en kyk boonop anderpad as die pryse hoër is.
En moenie dink dis net in die vakansiedorpies nie – dis orals. Kammenstig soveel krismis-specials, maar die ánder goed se pryse maak op vir die specials.
op November 26, 2010 at 8:28 vm | Antwoord Dion
Krismis-specials is 'n rookwolk so dun dat jy nie jou elmboë daarop kan rus nie. Ek koop eerder al my goed so twee maande voor die Kersfees-malligheid, dan geniet mens ten minste "normale" pryse. Jy's reg, dis maar eintlik orals so, maar ek dink steeds dat dorpie-winkeleienaars hierdie wanindruk het dat vakansiegangers tonne geld het. Mens moet maar oral versigtig wees.